แบงก์ชี้การค้าโลกเปลี่ยนแนะรัฐปรับโครงสร้างศก.
ไทยพาณิชย์กระตุกรัฐเร่งเครื่องใช้จ่ายในประเทศขับเคลื่อนเศรษฐกิจ หลังการค้าโลกเปลี่ยนไป
10 ต.ค. 2557

ไทยพาณิชย์กระตุกรัฐเร่งเครื่องใช้จ่ายในประเทศขับเคลื่อนเศรษฐกิจ หลังการค้าโลกเปลี่ยนไป
ศูนย์วิจัยเศรษฐกิจและธุรกิจ ธนาคารไทยพาณิชย์ หรืออีไอซี ออกบทวิเคราะห์ เรื่อง มองอดีต ส่องโอกาส การค้าไทยในตลาดโลก เปิดเผยว่า วิกฤตเศรษฐกิจที่เกิดขึ้นในปี 2551-2552 ส่งผลให้การค้าของโลกเปลี่ยนไป เห็นได้จากการนำเข้าโลกในปี 2553-2554 ที่ช่วงแรกเติบโตได้ถึง 15% แต่ต่อมาเติบโตลดลงเหลือเพียง 7% ขณะที่สหรัฐที่เคยเป็นผู้นำเข้าหลักของโลก มีการนำเข้าลดลงมากกว่าค่าเฉลี่ยของโลก ส่งผลให้การส่งออกของไทยในระยะหลัง ช่วงปี 2553-2554 ชะลอตัวลง 
สำหรับภาครัฐการค้าโลกที่เปลี่ยนไป ทำให้การส่งออกเพียงอย่างเดียวอาจไม่เพียงพอในการขับเคลื่อนเศรษฐกิจ มาตรการที่เน้นการเติบโตจากในประเทศเป็นทางเลือกที่จำเป็น โดยมาตรการที่ภาครัฐสามารถเข้ามาช่วยฟื้นฟูเศรษฐกิจไทย คือ การเน้นเสริมสร้างความเข้มแข็งจากภายใน (Domesticled growth) ที่เน้นการส่งเสริมการบริโภคและการลงทุนของภาคเอกชนในประเทศ ตลอดจนการลงทุนของภาครัฐร่วมด้วย
ผู้ประกอบการที่เน้นการส่งออกเป็นหลักนั้น ควรที่จะหาตลาดใหม่ๆ ที่น่าสนใจในการส่งออกสินค้าเพิ่มเติม ทั้งนี้จากข้อมูลในอดีตทำให้เห็นว่าการส่งออกของไทยในช่วงเกิดวิกฤตนั้นมีความยืดหยุ่นสูงมาก มีอัตราการฟื้นตัวที่เร็วกว่า การฟื้นตัวของการนำเข้าโลกอยู่แล้ว ดังนั้นทางเลือกหนึ่งในการขยายการส่งออก คือ การส่งออกไปยังกลุ่มประเทศที่ฟื้นตัวและเติบโตเร็ว เช่น กลุ่มละตินอเมริกา ตะวันออกกลาง และแอฟริกา 
ทั้งนี้ ทั้ง 3 ภูมิภาคมีการนำเข้าช่วงปี 2553-2554 เติบโตกว่า 20-30% เหนือกว่าสหรัฐที่เติบโตเพียง 8% นอกจากนี้ทั้ง 3 ภูมิภาคยังเป็นตลาดใหญ่มีมูลค่านำเข้ารวม 14% ของมูลค่านำเข้าโลก สูงกว่าสหรัฐที่ 12% และจีนที่ 10%
นอกจากนี้ สินค้าของไทยยังมีศักยภาพในการส่งออกไปยังภูมิภาคเหล่านี้อยู่แล้ว เนื่องจากประเทศในภูมิภาคเหล่านี้นำเข้าสินค้าที่ไทยตอบสนองได้ โดยข้อมูลปี 2555 ทั้ง 3 ภูมิภาคนำเข้าสินค้ากลุ่มอิเล็กทรอนิกส์เป็นสัดส่วนที่ค่อนข้างใหญ่ ประมาณ 10% ของการนำเข้าทั้งหมด โดยสินค้าหลักๆ เช่น เครื่องรับส่งสัญญาณ ชิ้นส่วนประกอบโทรศัพท์ และแผงวงจรรวม ซึ่งไทยมีการส่งออกอยู่แล้ว โดยผู้ประกอบการสามารถหาข้อมูลได้จากกรมส่งเสริมการค้าระหว่างประเทศ กระทรวงพาณิชย์